Wara perjodu twil ta' stennija, ir-raba' ħarġa tas-sensiela 'Il-Gawgaw u l-Imlejka ' tinsab lesta fil-forma stampata u għalhekk għalikom li tapprezzaw komik f'idejkom, issa l-waqt li tiksbu kopja ta' din il-ħarġa bi prezz minimali, billi tiktbulna f'dan l-indirizz: komikstassikkina@gmail.com jew inkella tħallu xi messaġġ fuq il-paġna ta' facebook eċċ. Il-verżjoni diġitali se tkun ippubblikata nhar l-ewwel Jannar 2021 fuq l-istess paġna ta' facebook. F'dan ir-raba' strixxiklu se naraw lill-Gawgaw jiltaqa' mas-Saħħar Falzun, il-Qadi u l-Qajd waqt li bis-sikkina jaqsmu t-trongiet mewwija li minnhom ifaqqsu tfajliet il-ġmiel. Il-Gawgaw jirkeb iż-żiemel ħafif daqs ir-riħ biex jgħaddi mill-ġnien tal-qasab l-aħdar li jikber u jiċkien biex ma jħallihx joħroġ minnu. Imma l-Gawgaw jirnexxilu joħroġ minnu qawwi u sħiħ imma jsib ma' wiċċu l-iljun ta' Bufies li m'huwiex xi wieħed mill-ħelwin. Jeħodha miegħu u jħallih għaxwa fl-art u l-Gawgaw ikompli jgħaddi iżjed 'il quddiem fil-vjaġġ tiegħu meta flimkien mal-Ħajbu jirkeb karozza b'erba' roti li tagħmel ħoss tat-terremoti. U dan għaliex? U tkunu tafu iżjed meta taqraw l-istorja kollha. Sadanittat ħudu dwejqa tal-Gawgaw u l-Imlejka b'dan il-filmat qasir. Għafrita - L-għefieret kaxkru 'l kuħadd minn Bufies. L-esperjenza tal-pubblikazzjoni tal-istrixxikli fuq il-paġna ta' facebook, għalkemm għadha waħda bikrija, nistgħu ngħidu li qiegħda dejjem iżżid l-imseħbin b'rittmu aċċettabli għalina. Il-lista ta' ħbieb li jagħżlu biex isegwu l-materjal tagħna hija dik mixtieqa minna, kemm mil-lat ta' persuni midħla tal-komiks u kemm ukoll dawk li huma interessati fil-kultura Maltija. Nawguraw li dan ikompli u fl-istess ħin inħeġġu lis-segwaċi tal-komiks tas-sikkina sabiex iwasslulna l-fehma tagħhom fuq dak li jaraw u jaqraw. Għadna kif tellajna fuq facebook it-tieni strixxklu tal- Gawgaw u l-Imlejka u li jissokta bil-ġiri u t-taħbit tal-istess Gawgaw li kien u għadu qed ifittex lill-Imlejka. Wara li waqa' mit-taraġ tal-Palazz ta' Bedud, il-Gawgaw isib ruħu f'Bufies. Bufies huwa post mistħajjel li nsibuh fir-rakkonti qodma tal-Maltin irreġistrati mill-folklorista Patri Manwel Magri fil-bidu tas-seklu għoxrin. "Minn Bufies, ma jiġux nies" - jingħad fir-rakkonti ta' missirijietna sabiex jiddeskrivi mhux biss il-periklu għal min imur hemm imma wkoll li fih wieħed isib l-ilma tal-ħajja - ilma potenti li jġib il-fejqan. Bufies għalhekk huwa l-post mixtieq, il-post li fih wieħed jista' jsib l-immortalità. Fl-istorja ta' Bin Għisa, Bufies hu imkien għaxqi mdawwar bil-ġmiel tan-natura u mgħasses mill-elementi universali bħax-xemx u l-qamar u l-kwiekeb u li darba fih kienu joqogħdu n-nies imma marru x-xjafek u l-għefieret u kaxxru lil kulħadd lejn post ieħor imsejjaħ Buġibda li minn hemm ħadd ma joħroġ lanqas - u dawn in-nies li kienu joqogħdu Bufies, darba kellhom id-dehen u l-ħlewwa tal-kelma u l-lehma f'ruħhom imma x-xjaten ġew u battlulhom rashom, qalbhom u ruħhom u neħħewhom minn hemm darba għal dejjem. Baqa' biss l-iħirsa jgħassu d-djar, l-għewiel fix-xagħri u l-għasfur li jgħanni. Bufies għalhekk ifakkar fi żmien isbaħ u ideali. Segwu dan it-tieni rakkont tal-Gawgaw huwa u jirħiela lejn destinazzjonijiet differenti ma' sieħbu l-Ħajbu li jservi ta' gwida għalih. Issibu l-istrixxiklu sħiħ u kollu kemm hu bl-isem : BUFIES - HAWNHEKK MA JIĠUX NIES fuq facebook Il-Gawgaw f'Bufies. Fl-2010, il-Komiks tas-Sikkina ppubblikaw ġabra ta' stejjer qosra mpenġijin minn erba' kontributuri differenti u miġburin fi strixxiklu bl-isem ta' Artists and Story Tellers . F'din il-ġabra kien deher għall-ewwel darba Piju s-Surġent. Dawn l-ewwel kwadretti tal-istorja ta' Piju, miktuba u mfassla minn Bin Għisa u mpenġija minn Dell (Robert Zammit), juru lil dan il-karattru rozz u ta' ftit kliem u li xejn ma' jżommu minn dak li għandu jagħmel. Dan Piju s-Surġent mill-ewwel laqat korda ma' xi segwaċi li jfittxu l-Komiks tas-Sikkina. Għalhekk minħabba dan l-interess speċjali f'Piju s-Surġent, sena wara reġa' deher fuq strixxiklu għalih waħdu ta' 44 paġna bl-isem ta' TAJJEB GĦAX TAJJEB… TAJJEB GĦAX SURĠENT. Nistgħu ngħidu li dan l-istrixxiklu nieżel tajjeb ħafna ma' dawk li xtaqu jaraw iżjed minn dan il-karattru xi ftit stramb, aħrax u kultant gemgiemi li bħal donnu jidħol għal kull biċċa xogħol b'nofs qalb imma jtemma bl-unuri. L-istejjer ta' Piju s-Surġent qegħdin ikomplu jiżvelaw iktar dwar id-dinja ta' kwien is-seħer kif fassluha l-awturi tal-Komiks tas-Sikkina, spirati mill-karattri tal-fantasija endemika tal-Maltin u l-Għawdxin. Per eżempju, Piju fl-ewwel storja jħabbat wiċċu mal-Kitbiebes. Dawn huma dawk l-istatwi tal-ħaġar jew bronż, li b'superstizzjoni jkunu twaħħlu fuq xi bini, bibien, monumenti u funtani sabiex iħarsu l-istess bini minn xi għajn ħażina jew minn spirti mhux mixtieqa. Il-Kitbiebes jistgħu jieħdu l-ħajja billi jidħol fihom xi għul jew xi xitan u jinqalgħu minn fejn ikunu u jagħmlu li jfettlilhom. Piju jżomm man-naħa tal-għewiel u għalhekk meta jkunu x-xjaten li jidħlu fil-kitbiebes, xejn ma jieħu pjaċir u kif għamel fl-ewwel storja, faqagħhom u ġabhom tħin. Fit-tieni storja tiegħu Piju jitqabbad mill-Ħares biex jiltaqa' ma' tas-Setta u li dawn imbagħad iwassluh għand l-għefieret. Meta jiġi wiċċ imb wiċċ mal-kap tagħhom, bil-poteri speċjali li kien tah il-Qamar, Piju jkun jaf x'għandu jagħmel u tabilħaqq li kien jaf, għax meta ra li kienu mniegħel u għefieret, ċappċpilhom daqqtejn kif tmiss il-liġi u ma beżax minnhom avolja ġew fuqu bil-gdus. Piju spiss isemmi l-għefieret u l-mniegħel u dawn jidhru li huma kwien li jdejjquh wisq u li m'għandux sabar magħhom. Tas-Setta Piju ma kellux xi jgħid wisq fuqhom u jidher li jittollerahom aktar mill-mniegħel u l-għefieret, minkejja li dawn Tas-Setta huma nies li inkitbu magħhom. Issa wara daż-żmien kollu, sa fl-aħħar wasal strixxiklu ieħor ta' Piju s-Surġent u li fih narawh jivvjaġġa fejn ħadd ma jista' jmur u jibqa' ħaj, jiġifieri fis-Saltna ta' Ċensa l-Mewt. Biex tmur quddiem Ċensa trid tkun mejjet u tabilħaqq Piju għoddu baqa' stendut minħabba din il-biċċa xogħol inkrepattiva li kellu. Imma ħalli ma ngħidilkomx wisq fuq x'ġara u ma ġarax lil Piju biex ma ntellfilkomx il-gost tal-istorja u nħallikom tiskopru intom kif baqa' l-eroj tagħna s-Surġent. Tistgħu taqraw l-istrixxiklu ta' Piju s-Surġent u l-Mara l-Kaħla hawnhekk . Nittamaw li strixxikli ġodda ta' Piju s-Surġent naraw iktar spiss u li ma ndumux nistennew daqs kemm domna din id-darba. Bħal-lum għaxar snin ukoll ħareġ l-ewwel strixxiklu tal-Kranium taħt is-sensiela tal-Għid tal-Erwieħ ippubblikat mill- Komiks ta' Sikkina . Araw it- tielet l-istrixxiklu kollu fuq il-paġna ta' Facebook . Miktub mill-Barba Kieli u mpenġi mill-Ħaddied l-1el u t-2ni u minn Dell (Robert Zammit) it-3et, ir-rakkonti tal-Kranium jesponi l-grajjiet ta' tliet ġuvintur li jiffurmaw grupp tar-Rock propju b'dan l-isem. Min huma sewwasew l-Kranium? fl-istejjer tagħhom? Il-Kranium hu kompost mill-Ħanż li jdoqq il- bass u jkanta, il-Kraws il-kitarrista u l-Ħassu Huma ma jaħdmux u lanqas ma' għandhom benefiċċju tal-qgħad għax inqatagħlhom għax ma jirrispondux għas-sejhiet tal-uffiċċju tal-Impjiegi. li huma mgħandomx saqaf fuq rashom għajr tal-vann li akkwistaw, u jqattgħu jiemhom jiġru barra b'ta' fuqhom senduqhom. Nistgħu nobsru li l-Ħanż u l-Kraws ġejjin minn familji mkissrin u żmienhom għamluh jiġġerrew barra, jġaħġħuha minn hawn u minn hemm. Il-Ħassu madankollu seta' kellu trobbija differenti. trabba ma' djul ommu u mbagħad taħt il-mant ta' saħħar li għenu jakkwista l-għarfien dwar is-sħurija. Il-Ħanż u l-Kraws kienu ilhom ħbieb mill-iskola u mal-Ħassu ltaqgħu għand Lippu li kellu ħanut tal-inbid il-Belt. Kienu jiltaqgħu f'dar abbandunata fil-Belt biex idoqqu flimkien. L-esiġenza biex ikollhom xi ħaġa x'jieklu ġieli ġegħilithom biex jagħmlu xi faċenda lil xi sid ta' ħanut jew ieħor biex ikollhom lira fil-but. Il-membri tal-grupp rock Kranium jippruvaw jimmanuvraw ix-xenqiet u l-ħtiġiet mundani tagħhom f'dinja moderna iżda dekadenti fejn kollox jidher baxx, patetiku, korrot u oskur. id-dinja nsibu d-dragiet u x-xjaten jiddominaw u jimmanipulaw il-ħajja ta' dan il-grupp ta' tliet ġuvintur u ta' dak kollu li jiġri madwarhom. fid-dinja tal-Kranium, xi eroj li jsalva is-sitwazzjoni biex tinqaleb il-folja għall-aħjar. Madankollu nsibu wkoll mumenti fejn l-att erojku tal-Ħares, per eżempju, ikun sewwa l-affari temporanjament iżda bl-eventwalità li għada pitgħada s-sitwazzjoni terġa' għal li kienet qabel. Il-Ħassu tipikament huwa anti eroj fejn il-ħajja tiegħu mill-ħażin dejjem sejra għall-agħar. Sħabu xi ftit insensittivi għal li qed jgħaddi minnu l-Ħassu u dan għaliex is-sitwazzjoni għalih u għall-istess sħabu dejjem hija ta' sopravivenza f'ġungla selvaġġa ta' akkwist ta' xi materja jew oħra, monopolju, territorju u poter. Il-membri tal-Kranium minn banda jistgħu jidhru bħala nies ammirabbli li qed jgħixu ħajjithom kif iridu bi stil faqgħa u kajman, irreverenti lejn is-sagru u l-awtorità u jagixxu bħal li kieku ħadd ma jikkontrollahom. Iżda min-naħa l-oħra f'għajnejn is-soċjetà moderna ta' żmienna, jidhru bħala rmixk, telliefa, nies bla ras u mingħajr kont ta' ħajjithom. Mhumiex stupti jew balali imma ma jħarsux wisq fit-tul. Moħħhom jużawh biex jiksbu dak li jridu fl-immedjat. Il-ħażen ta' moħħ il-Ħanż per eżempju jispikka f'waqtiet partikolari biex jaħrab mill-forka per eżempju jew biex ipattiha lil Patrick tal-Fanfaruna. Il-bqija hu u sħabu jinġarru mill-kurrent tal-ġrajja li jħabbtu wiċċhom magħha. Altru milli ma jikkontrollahom ħadd. Dak li jippjanaw (meta jippjanaw) jiżgarra sikwit u bil-kbir, bosta drabi minn post imorru f'ieħor biż-żball jew għax imġiegħlin. il-membri tal-Kranium riedu l-fama u l-flus u għalhekk għamlu patt mas-Serp ta' Seba' Rjus biex isiru popolari bil-mużika li jdoqqu iżda l-prezz li jridu jħallsu huwa qares. Ingħataw l-vann u l-istrumenti msaħħrin sabiex jiksbu dak li xtaqu u biex ipattu għal dan il-gwadann, wegħdu li se jaqbdu l-Ħanżira tal-Erwieħ u jagħtuha lis-Serp. Għalkemm din tal-aħħar tidher ħaġa ħafifa, ma rrealizzawx il-kumplessità tagħha u mhux talli ma' qabdux il-ħanżira talli spiċċaw ippersegwitati mill-istess Serp u għalhekk anki l-potenzjal tal-fama tagħhom beda jiżvinta peress li tilfu diversi opportunitajiet li Issa anki d- drummer tilfu għax il-Ħassu 'miet', inbidel u telaqhom. U lanqas biss jafu x'laqathom! li waqgħet fuqhom, minkejja l-ħajja vagabonda u miskina tagħhom, ma tismax qrid mingħandhom. In-nugrufun ta' dak kollu li qed jinħaraq taħthom, fuqhom u madwarhom, il-Ħanż u l-Kraws u anki l-Ħassu ifarfruh minn fuqhom billi jfaqqgħu iċ-ċajt, idoqqu u jkantaw u jpejpu sigarett. Id-dinja tal-Kranium qed taqbad. Is-Serp u Ċensa l-Mewt jiġru warajhom, in-Nòsi u l-Ingliż joqtluhom jekk jiġu taħt idejhom, id-dragiet, l-għuliet u l-mniegħel iġorruhom u jgħaddsuhom sa għonqhom fil-ħama, l-inkwiet u fil-perikli… u l-Kranium… ta' moħħ ir-riħ li huma, jieħdu kollox bin-nejk. Il-Komiks tas-Sikkina kienu u għadhom intenzjonati għal qarrejja partikulari. Bil-pubblikazzjoni tal-istrixxikli tagħna fuq Facebook qed nittamaw li tiżdiet il-faċilità li naslu għand aktar nies imma l-iktar għand dawk li jaħsbu xi ftit differenti mill-kotra u dawk li f'għeruqhom jew fit-trobbija tagħhom għandhom għal qalbhom il-wirt kulturali Malti. Dawn in-nies x'aktarx li huma artisti u innovativi jew inkella nies intelliġenti li kapaċi bl-influenza tagħhom jgħinu sabiex dan il-wirt ma jintilifx. Ħafna minnkom li qraw l-istrixxikli tal- Gawgaw u L-Imlejka u tal- Kranium kif ukoll ta' Piju s-Surġent , jafu li m'aħniex nippruvaw ngħallmu jew ngħaddu xi messaġġ. Dawn il-komiks huma biss għal gost u għal mogħdija ta' żmien u hekk irriduhom jibqgħu: bħal ma' kienu l-ħrejjef ta' missirijietna dari; anki jekk ħaduhom fl-università u tefgħuhom taħt il-mikroskopju u analizzawhom bir-reqqa u ppruvaw jagħsru minnhom xi tifsira, allegorija jew xi simboliżmu. Il-Komiks tas-Sikkina kienu maħsuba biex jgħaddu minn id għal oħra, minn taħt it-taħt, kisnijiet, mhux daqstant fil-beraħ sabiex l-artisti li jiktbuhom u jpenġuhom ma jkollhomx ix-xkiel taċ-ċensura soċjali, għajr dik imposta fuqhom stess minnhom stess. Il-materjal tal-istejjer huwa għall-kbar iżda ma joffendi l-ħadd. Imma mhux kulħadd jista' jieħu pjaċir bih. Dan għaddejna minnu meta l-istrixxikli tagħna ma tħallewx jinbigħu minn ċerti postijiet minħabba l-kontenut tiegħu. Dak li ktibna u pinġejna u li għad irridu niktbu u npinġu għandu jkun ippublikat b'mod ħieles imma klandestin, kif xtaqnih sa mill-bidu: għal dawk li japprezzawh u jixtiquh. It-tixrid u t-tqassim tal-materjal tal-komiks tas-Sikkina fuq facebook jista' jitfagħlna dawl ġdid fuq kif il-pubbliku jaċċetta u jittollera n-nudiżmu u l-erotika u anki l-involviment tal-karattri bħax-xjaten u l-allat mitoloġiċi bħala divertiment. Minn din it-triq taħt l-art li s'issa terraqna, ma nafux eżatt mnejn se niżbokkaw u x'se jiġri mill-Komiks tas-Sikkina. Iż-żmien jagħtina parir. Għaddew kważi għaxar snin mindu l-Komiks tas-Sikkina ppubblikaw l-ewwel strixxiklu tal-Gawgaw u l-Imlejka u matul dan iż-żmien kien hemm mumenti nkuraġġanti fejn rajna interess qawwi minn bosta nies li tħajru jaqraw l-istejjer impenġija li konna qed noffru. U b'dan l-istess entużjażmu tal-qarrejja tagħna, qawwejna qalbna biex inkomplu naħdmu anki jekk b'pass ta' nemla minħabba l-limitazzjonijiet produttivi tagħna. Il-komiks tas-Sikkina twieldu biex jagħtu l-ħajja mill-ġdid u joħorġu fil-beraħ dawk il- karattri tal-fantasija Maltin li darba xegħlu l-immaġinazzjoni tal-poplu u tawh sens ta' avventura u misteru. Mill-kantina minsija u mitluqa fir-ruħ Maltija, ridna noħoġuhom dawn il-karattri, u nfarfruhom mill-għabra li nġemgħet fuqhom għal għexieren ta' snin, inlibsuhom libsa ġdida u nillustrawhom biex jerġgħu jleqqu bħal meta kienu fl-aqwa tagħhom. Hekk feġġu f'għajnejna mill-ġdid il-Gawgaw, l-Imlejka, il-Ħares, l-Ors tal-Gandlora, it-Tork tat Taraġ, Bedud, is-Serp tas-Seba' Rjus, Ċensa l-Mewt u ħafna u ħafna oħrajn li dehru fil-komiks tas-Sikkina u li għad iridu jidhru fil-ġejjieni qrib. Aħna tal-Komiks tas-Sikkina ħdimna fil-kwiet u fil-magħluq matul dawn l-għaxar snin li għaddew biex mhux biss nuru dawn il-karattri b'dehra kontemporanja imma biex ukoll insibulhom posthom fl-arblu ta' razzithom u fil-ġerarkija tal-kwien mistħajla u mitwemmna fir-rakkonti ta' missirijietna. Hekk tabilħaqq illum issawwret 'id-Dinja Mitoloġika Maltija' kif narawha aħna tal-Komiks tas-Sikkina. Ir-riżultat ta' din il-ħidma nittamaw li dejjem joħroġ iktar fil-beraħ primarjament permezz tal-internet u wkoll fi strixxikli li nippublikaw iktar 'l quddiem. Fl-okkażjoni tal-ftuħ mill-ġdid tal-paġna tagħna fuq facebook u tal-ewwel pubblikazzjni tal-Komiks tas-Sikkina f''Mejju 2009, qegħdin issa nerġgħu nippubblikaw l-ewwel strixxiklu tagħna, dak tal- Gawgaw u l-Imlejla - Fil-garigori ta' moħħi jew jisbaħ ukoll mingħajr serduk - din id-darba fuq facebook . Aqraw u gawdu. Wara nuqqas sostanzjali tal-preżenza tagħna fuq facebook erġajna nidejna l-paġna tagħna, naturalment, bl-isem tal- Komiks tas-Sikkina , sabiex nibqgħu nżommu kuntatt magħkom illi ssegwuna u forsi ukoll inħajru lil xi nies ġodda biex jaqraw l-istrixxikli taghna. Bħalissa għandkom tkun tafu, li għaddej ix-xogħol fuq it-tieni strixxiklu ta' Piju s-Surġent. L-artist abbli DELL (Robert Zammit) diġa lesta d-disinn kollu u jonqos il-bżieżaq tal-kliem, effetti tal-ħsejjes, ippaġna eċċ. L-istorja hija mill-pinna divertenti ta' Bin Għisa li bħas-soltu jqaxxar il-karattru tal-eroj ġdid Malti b'sengħa li ma bħalha u jħallina nitbissmu u nantiċipaw matul ir-rakkont kollu. Irridu nsemmu wkoll ħafif ħafif, ir-raba' strixxiklu tal-Gawgaw u L-Imlejka li ukoll wasal fl-aħħar fażi tiegħu iżda iktar aħbarijiet fuq dan iktar 'l quddiem. Għalhekk segwu dan il-blogg, il-paġna ġdida ta' facebook u s-sit elettroniku tagħna biex tkun tafu bl-aħħar aħbarijiet.